KOMISIJOS REGLAMENTAS (EB) Nr. 1944/2004
2004 m. lapkričio 10 d.
leidžiantis atlikti tekstilės gaminių ir drabužių, kurių kilmės šalis yra Kinijos Liaudies Respublika, kiekybinių apribojimų perkėlimus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 3030/93 dėl tam tikrų tekstilės gaminių importo iš trečiųjų šalių bendrųjų taisyklių (1), ypač į jo 7 straipsnį,
kadangi:
(1)
Europos ekonominės bendrijos ir Kinijos Liaudies Respublikos susitarimo dėl prekybos tekstilės gaminiais, parafuoto 1988 m. gruodžio 9 d. ir patvirtinto Tarybos sprendimu 90/647/EEB (2), su paskutiniais pakeitimais ir papildymais, padarytais Susitarimu pasikeičiant raštais, parafuotu 2000 m. gegužės 19 d. ir patvirtinu Tarybos sprendimu 2000/787/EB (3), 5 straipsnyje numatoma, kad galima atlikti perkėlimus iš vienų kvotos metų į kitus. Apie šias lankstumo nuostatas Pasaulio prekybos organizacijos Tekstilės monitoringo įstaigai buvo pranešta Kinijai įstojus į šią organizaciją.
(2)
2004 m. rugpjūčio 2 d. Kinijos Liaudies Respublika pateikė prašymą 2003 kvotos metų kiekius perkelti į 2004 kvotos metus.
(3)
Kinijos Liaudies Respublikos prašomiems atlikti perkėlimams taikomos Europos ekonominės bendrijos ir Kinijos Liaudies Respublikos susitarimo, parafuoto 1988 m. gruodžio 9 d. dėl prekybos tekstilės gaminiais, 5 straipsnio lankstumo nuostatos, kaip išdėstyta Reglamento (EEB) Nr. 3030/93 VIII priedo 9 skiltyje.
(4)
Reikėtų patenkinti prašymą, atsižvelgiant į turimus kiekius.
(5)
Reikėtų, kad šis reglamentas įsigaliotų kitą dieną po jo paskelbimo tam, kad ūkio subjektai galėtų kuo greičiau tuo pasinaudoti.
(6)
Šiame reglamente numatytos priemonės atitinka Tekstilės komiteto, įsteigto Reglamento (EEB) Nr. 3030/93 17 straipsniu, nuomonę,
PRIĖMĖ ŠĮ REGLAMENTĄ:
1 straipsnis
Tekstilės gaminių, kurių kilmės šalis yra Kinijos Liaudies Respublika, 2004 kvotos metų kiekybinių apribojimų perkėlimai, nustatyti Europos bendrijos ir Kinijos Liaudies Respublikos susitarime dėl prekybos tekstilės gaminiais, yra leidžiami pagal šio reglamento priedą.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. lapkričio 10 d.